South Sudan Oyee!

South Sudan Oyee! (suomeksi suunnilleen "Hurraa, Etelä-Sudan!") on Etelä-Sudanin kansallislaulu. Maa itsenäistyi Sudanista 9. heinäkuuta 2011. 
Laulun syntyhistoria.
Jo ennen Etelä-Sudanin itsenäistymistä maan väliaikainen hallitus asetti kahdeksanjäsenisen komitean, jonka tehtäväksi annettiin maan tulevan kansallislaulun valmistaminen. Komitea järjesti kilpailun, jossa pyydettiin ehdotuksia maan tulevan kansallislaulun tekstiksi. Tekstille asetettiin tiettyjä ehtoja. Sen tuli esimerkiksi viitata maan väestöön ja sen luonnonvaroihin sekä osoittaa kunnioitusta maan vapautussodassa kaatuneille. Kilpailuun lähetettiin kaiken kaikkiaan 49 ehdotusta. Komitea valitsi niistä kymmenen, joiden pohjalta muokattiin kaksi mahdollista kansallislaulun tekstiä. Maata väliaikaisesti hallitsevan Etelä-Sudanin vapautusrintaman politbyroo valitsi toisen ehdotuksista maan tulevaksi kansallislauluksi syyskuussa 2010.
Myös kansallislaulun sävelmästä järjestettiin kilpailu. Sen voitti ehdotus, jonka olivat laatineet maan pääkaupungin Juban yliopiston musiikkitieteen dosentti Addison Arkangelo yhdessä kahden kollegansa kanssa. He valitsivat maan kansallislaululle tietoisesti iloisen ja kevyen melodian, jonka tarkoituksena oli erottaa se Sudanin mahtipontisesta kansallislaulusta.
Kansallislauluehdotuksen alkuperäinen nimi oli "Land of Cush" ("Kushin maa"). Nimitys "Kush" viittaa Raamatussa mainittuun muinaiseen Kushin maahan, joka raamatullisten tekstien mukaan on suunnattomien rikkauksien alkuperämaa. Tarunomainen Kushin maa on sijoitettu joskus Etelä-Sudaniin, joskus taas nykyiseen Jemeniin tai Etiopiaan. Laulussa mainittiin myös niin ikään raamatullinen Eedenin puutarha. Raamattuviittausten tarkoituksena oli ilmeisesti korostaa uuden valtion kristillisyyttä pohjoisen islaminuskon vastakohtana. Jo voittanutta tekstiä muokattiin kuitenkin vielä kerran helmikuussa 2011, ja viittaukset Kushiin ja Eedeniin korvattiin viittauksilla maan nimeen Etelä-Sudan.
Englanninkielinen alkuteksti.
Oh God&lt;br&gt;
We praise and glorify you&lt;br&gt;
For your grace on South Sudan,&lt;br&gt;
Land of great abundance&lt;br&gt;
Uphold us united in peace and harmony.&lt;br&gt;
Oh motherland&lt;br&gt;
We rise raising flag with the guiding star&lt;br&gt;
And sing songs of freedom with joy,&lt;br&gt;
For justice, liberty and prosperity&lt;br&gt;
Shall forever more reign.&lt;br&gt;
Oh great patriots&lt;br&gt;
Let us stand up in silence and respect,&lt;br&gt;
Saluting our martyrs whose blood &lt;br&gt;
Cemented our national foundation,&lt;br&gt;
We vow to protect our nation&lt;br&gt;
Oh God bless South Sudan. 
Suomenkielinen käännös.
Oi Jumala,&lt;br&gt;
me ylistämme ja kunnioitamme Sinua&lt;br&gt;
armostasi, jota olet osoittanut Etelä-Sudanille,&lt;br&gt;
yltäkylläisyyden maalle,&lt;br&gt;
varjele meitä rauhan ja yksimielisyyden yhdistäminä.&lt;br&gt;
Oi isänmaa,&lt;br&gt;
me nousemme nostaen lipun, jossa on opastava tähti,&lt;br&gt;
ja laulamme riemuiten vapauslauluja.&lt;br&gt;
Sillä oikeudenmukaisuus, vapaus ja yltäkylläisyys&lt;br&gt;
vallitsevat tästedes ikuisesti.&lt;br&gt;
Oi suuret isänmaanystävät,&lt;br&gt;
nouskaamme hiljaisina kunnioittaen seisomaan&lt;br&gt;
tervehtiäksemme marttyyrejä, joiden veri&lt;br&gt;
lujitti kansakuntamme perustan.&lt;br&gt;
Me vannomme varjelevamme maatamme.&lt;br&gt;
Oi Jumala, siunaa Etelä-Sudania.